Մարդկային հասարակության արժանի անդամը (նկար)

«Մարդկային հասարակության արժանի անդամը» (),  անգլիացի նկարիչ և քանդակագործ,  ռոմանտիզմի կարկառուն ներկայացուցիչ Էդվին Հենրի Լանդսիրի կողմից ստեղծված կտավներից։ Նկարիչը կտավը վրձնել է 1831 թվականին։ 1928 թվականին տեղի ունեցած հեղեղման ժամանակ նկարը լուրջ վնասվածքների է ենթարկվել։ Ռեստավրացիայի ենթարկելուց հետո, 2009 թվականից ցայսօր, այն պահպանվում և ցուցադրվում է լոնդոնյան Թեյթ բրիտանական պատկերասրահում։

Պատմություն 
«Մարդկային հասարակության արժանի անդամը» ստեղծագործության գլխավոր հերոսը «Բոբ» անունով նյուֆաունդլենդ ցեղատեսակի շունն է։ Վերջինս գտնվել է Անգլիայի ափերի մոտ տեղի ունեցած նավաբեկությունից հետո։ Շունը հայտնի դարձավ այն բանից հետո, երբ մինչև 14 տարեկան հասակը փրկեց բազմաթիվ մարդկային կյանքեր, ովքեր խեղդվում էին ծովում։ Բոբը հընթացս իր կյանքի, փրկեց 23 մարդկային կյանքեր։ Այս հերոսական պատումի առթիվ նրան շնորհեցին «Մարդկային հասարակության թագավորական խորհրդի» պատվավոր անդամ։ Նյուֆաունդլենդին նաև պարգևատրեցին շքանշանով և կերի պաշարով։

Նկարագիր 
Էդվին Հենրի Լանդսիրը նկարը կտավին է հանձնել 1831 թվականին։ Շունը նստած է հենց ծովափին, որտեղից փրկել է զանազան մարդկային կյանքեր։ «The Art Journal» անգլիական պարբերականը «Մարդկային հասարակության արժանի անդամը» ստեղծագործությունը որակեց որպես Էդվին Հենրի Լանդսիրի «լավագույն և ամենահետաքրքիր» նկարներից մեկը արվեստի այդ ուղղության բնագավառում։ Այս կտավն այնքան հայտնի դարձավ աշխարհում, որ նյուֆաունդլենդի այս տեսակն անվանեցին նկարչի պատվին՝ «Լանդսիր»։

1887 թվականին Նյուման Սմիթը գնեց «Մարդկային հասարակության արժանի անդամը» ստեղծագործությունը Թեյթ բրիտանական պատկերասրահի համար։

1928 թվականին վերոհիշյալ թանգարանում տեղի ունեցավ հեղեղում։ Դրա հետևանքով նկարը բավականին տուժեց։ Երկար ժամանակ ու ջանքեր պահանջվեցին նկարը վերականգնելու համար։ Ռեստավրացիայի ենթարկվելուց հետո, Ռոնա Փեմբերտոնի ղեկավարությամբ, 2002-ից 2005 թվականներին, կտավը ցուցադրվեց Ֆիլադելֆիայի գեղարվեստի թանգարանում։

Հետաքրքիր փաստեր 
2009 թվականին, առաջին անգամ, հեղեղումից հետո «Մարդկային հասարակության արժանի անդամը» ստեղծագործությունը վերադարձավ Բրիտանիա և ցուցադրվեց «Kennel Club» շնաբուծական ակումբում։

Նկարի կրկնօրինակը, որը արվել է 19-րդ դարում Ջորջ Կոուլի կողմից, վաճառքի հանվեց 2007 թվականին «Bonhams» աճուրդի տանը և վաճառվեց 7200 ֆունտով։

Տե՛ս նաև 
 Էդվին Հենրի Լանդսիր
 Նյուֆաունդլենդ (շան ցեղատեսակ)
 Լանդսիր

Ծանոթագրություններ 

1831 նկարներ
Էդվին Հենրի Լանդսիրի նկարներ
Թեյթ բրիտանական պատկերասրահի նկարներ
Կենդանիներին նվիրված նկարներ
Միացյալ Թագավորության մշակույթ